Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη δέκατη ένατη τροποποίηση της οδηγίας 76/769/ΕΟΚ του Συμβουλίου που αφορά περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων (αζωχρωστικές)

1999/0269 (COD)

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Μετά από τη γνώμη που εξέδωσε το Ευρωπαϊκό Κοινοβούλιο στις 7 Σεπτεμβρίου 2000 (πρώτη ανάγνωση), η Επιτροπή υποβάλλει στο Συμβούλιο, σύμφωνα με το άρθρο 250 (2) της συνθήκης ΕΚ, την τροποποιημένη πρόταση οδηγίας.

Στόχος της τροποποιημένης πρότασης είναι να αποσαφηνίσει την αρχική πρόταση, χωρίς να τροποποιήσει τη γενική δομή και τους στόχους της.

Από τις πέντε τροπολογίες που ενέκρινε το Κοινοβούλιο μια έγινε δεκτή και μέρη μιας άλλης τροπολογίας έγιναν δεκτά κατ'αρχήν.

Η Επιτροπή αναγνωρίζει ότι θα πρέπει να ληφθεί υπόψη η τεχνική πρόοδος στις μεθόδους δοκιμών και γι'αυτό αποδέχθηκε τη θέσπιση μιας ακόμη πιο αξιόπιστης μεθόδου δοκιμών, μόλις αυτή υπάρξει. (Τροπολογία αριθ. 1 του Κοινοβουλίου).

Επιπλέον, η Επιτροπή μπορεί να αποδεχθεί κατ'αρχήν μέρη της τροπολογίας αριθ. 3 του Κοινοβουλίου :

Η Επιτροπή συμμερίζεται την άποψη του Κοινοβουλίου ότι οι κίνδυνοι που παρουσιάζουν τα χειροποίητα ανατολίτικα χαλιά είναι πιθανώς μικροί και δέχθηκε να εξαιρέσει αυτά τα χαλιά από τον ενδεικτικό κατάλογο κατηγοριών προϊόντων που καλύπτουν οι διατάξεις. Ωστόσο η Επιτροπή δεν μπορεί να αποδεχθεί τον προσωρινό χαρακτήρα της εξαίρεσης, αφού ο χαμηλός βαθμός κινδύνου δεν προβλέπεται να αλλάξει με το χρόνο. Η Επιτροπή μπορεί επίσης να αποδεχθεί να προσθέσει δύο ακόμη κατηγορίες προϊόντων στον ενδεικτικό κατάλογο προκειμένου να αποσαφηνίσει περαιτέρω το πεδίο εφαρμογής των διατάξεων.

Η Επιτροπή δεν έκανε δεκτές τροποποιήσεις που θα διεύρυναν το πεδίο εφαρμογής της προτεινόμενης απαγόρευσης. Η βάση της πρότασης της Επιτροπής είναι ότι έχουν εντοπιστεί κίνδυνοι για την υγεία από αζωχρώματα που χρησιμοποιούνται για τη βαφή κλωστοϋφαντουργικών και δερμάτινων προϊόντων τα οποία βρίσκονται σε στενή και παρατεταμένη επαφή με την επιδερμίδα. Η ύπαρξη αυτών των κινδύνων επιβεβαιώθηκε από την Επιστημονική Επιτροπή Τοξικότητας, Οικοτοξικότητας και Περιβάλλοντος.

Γι'αυτό η Επιτροπή δεν μπορεί να κάνει δεκτές τις τροπολογίες αριθ. 3 και 4 του Κοινοβουλίου για την απαγόρευση των αζωχρωμάτων σε είδη άλλα εκτός των κλωστοϋφαντουργικών και των δερμάτινων ή να συμπεριλάβει άλλες αμίνες. Κάτι τέτοιο δεν θα μπορούσε να δικαιολογηθεί με βάση τις γνώσεις που έχουμε σήμερα για τους κινδύνους. Ωστόσο εάν εντοπιστούν τέτοιοι κίνδυνοι, η οδηγία μπορεί να προσαρμοστεί σύμφωνα με την τεχνική πρόοδο. Η Επιτροπή δεν αποδέχθηκε επίσης να γίνει εξαντλητικός ο ενδεικτικός κατάλογος κατηγοριών προϊόντων που καλύπτονται από τις διατάξεις. Ένας εξαντλητικός κατάλογος θα απαγόρευε τα αζωχρώματα και σε ορισμένα μεμονωμένα είδη που μπορεί να μην έρχονται σε στενή επαφή με την επιδερμίδα και επομένως να μην παρουσιάζουν κανέναν κίνδυνο.

Τέλος, για λόγους σαφήνειας και διαφάνειας, ιδίως για τους προμηθευτές του τρίτου κόσμου, η Επιτροπή πρότεινε την ευρύτερα χρησιμοποιούμενη και αποδεκτή μέθοδο δοκιμών για την απόδειξη της συμμόρφωσης. Δεν έγινε δεκτή η συμπερίληψη άλλων μεθόδων δοκιμών (τροπολογία του Κοινοβουλίου αριθ. 5).

1999/0269 (COD) Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη δέκατη ένατη τροποποίηση της οδηγίας 76/769/ΕΟΚ του Συμβουλίου που αφορά περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων (αζωχρωστικές)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ [...].

τη γνώμη της Οικονομικής και Κοινωνικής Επιτροπής [2],

[2] ΕΕ [...].

αποφασίζοντας σύμφωνα με τη διαδικασία του άρθρου 251 της συνθήκης [3],

[3] ΕΕ [...].

Εκτιμώντας τα εξής:

(1) Δυνάμει του άρθρου 14 της συνθήκης πρέπει να εγκαθιδρυθεί ένας χώρος χωρίς εσωτερικά σύνορα, εντός του οποίου επιβάλλεται να διασφαλιστεί η ελεύθερη κυκλοφορία των εμπορευμάτων, των προσώπων, των κεφαλαίων και των υπηρεσιών.

(2) Με την πρόοδο της εσωτερικής αγοράς πρέπει σταδιακά να βελτιωθεί η ποιότητα ζωής, η προστασία της υγείας και η ασφάλεια των καταναλωτών. Τα προτεινόμενα στην παρούσα οδηγία μέτρα διασφαλίζουν υψηλό επίπεδο υγείας και προστασίας των καταναλωτών.

(3) Κλωστοϋφαντουργικά και δερμάτινα είδη βαμμένα με αζωχρώματα έχουν την ιδιότητα να απελευθερώνουν ορισμένες αρυλαμίνες που ενδέχεται να είναι καρκινογόνες.

(4) Οι περιορισμοί που έχουν θεσπίσει ή σκοπεύουν να θεσπίσουν ορισμένα κράτη μέλη για τη χρήση κλωστοϋφαντουργικών και δερμάτινων ειδών βαμμένων με αζωχρώματα, επηρεάζουν άμεσα την ολοκλήρωση και λειτουργία της εσωτερικής αγοράς. Είναι επομένως απαραίτητο να υπάρξει προσέγγιση των νομοθεσιών των κρατών μελών στον τομέα αυτό και, κατά συνέπεια, να τροποποιηθεί το παράρτημα Ι της οδηγίας 76/769/ΕΟΚ [4].

[4] ΕΕ L 262, 27.9.1976, σ. 201, οδηγία όπως τροποποιήθηκε τελευταία από την οδηγία 99/77/ΕΚ της Επιτροπής (ΕΕ L 207, 6.8.1999, σ.18).

(5) Η Επιστημονική Επιτροπή Τοξικότητας, Οικοτοξικότητας και Περιβάλλοντος (CSTEE), που κλήθηκε να γνωμοδοτήσει από την Επιτροπή, επιβεβαίωσε ότι το ενδεχόμενο πρόκλησης νεοπλασιών από κλωστοϋφαντουργικά και δερμάτινα προϊόντα τα οποία έχουν βαφεί με αζωχρώματα προκαλεί ευλόγως ανησυχίες.

(6) Προκειμένου να προστατευθεί αποτελεσματικά η ανθρώπινη υγεία επιβάλλεται να απαγορευθεί η χρήση επικίνδυνων αζωχρωστικών ουσιών και η εμπορία ορισμένων προϊόντων τα οποία έχουν χρωματισθεί με ανάλογες βαφές.

(7) Για τα κοινά υφάσματα οι πειραματικές μέθοδοι που χρησιμοποιούνται για να πιστοποιηθεί η συμμόρφωση προς τους κανόνες που περιέχονται στην παρούσα οδηγία καθορίζονται στο παράρτημα. Η Επιτροπή θα παρακολουθήσει με μεγάλη προσοχή την ανάπτυξη άλλων μεθόδων δοκιμών και θα τροποποιήσει το παράρτημα της οδηγίας 76/769 μόλις υπάρξουν ακόμη πιο αξιόπιστες μέθοδοι δοκιμών.

(8) Η παρούσα οδηγία εφαρμόζεται με την επιφύλαξη της κοινοτικής νομοθεσίας σχετικά με τις ελάχιστες απαιτήσεις για την προστασία των εργαζομένων που καθορίζει η οδηγία 89/391/ΕΟΚ του Συμβουλίου [5] και επιμέρους οδηγίες βάσει αυτής, όπως η οδηγία 90/394/ΕΟΚ του Συμβουλίου [6] και η οδηγία 98/24/ΕΚ [7] του Συμβουλίου,

[5] ΕΕ L 183, 29.6.1989, σ. 1.

[6] ΕΕ L 196, 26.7.1990, σ. 1.

[7] ΕΕ L 131, 5.5.1998, σ. 11.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία, το αργότερο μέχρι την 31η Δεκεμβρίου 2001 [ένα έτος μετά την ημερομηνία κατά την οποία τίθεται σε ισχύ η παρούσα οδηγία]. Ενημερώνουν αμέσως την Επιτροπή σχετικά.

Εφαρμόζουν τις διατάξεις αυτές από την 1η Ιουλίου 2002 [δεκαοκτώ μήνες μετά την έναρξη ισχύος της οδηγίας].

2. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Το ακόλουθο σημείο 43 προστίθεται στο παράρτημα Ι της οδηγίας 76/769/ΕΟΚ:

Αζωχρωστικές // 1. Αζωχρώματα που απελευθερώνουν, με αναγωγική διάσπαση μίας ή περισσοτέρων αζωομάδων, μία ή περισσότερες από τις αρωματικές αμίνες που αναφέρονται στο προσάρτημα, σε συγκεντρώσεις που, σύμφωνα με τις αναλυτικές μεθόδους που καθορίζει το προσάρτημα, υπερβαίνουν τα 30 ppm στα τελικά προϊόντα, απαγορεύεται να χρησιμοποιούνται σε κλωστοϋφαντουργικά και δερμάτινα προϊόντα τα οποία ενδέχεται να έλθουν σε άμεση και παρατεταμένη επαφή με το δέρμα ή την στοματική κοιλότητα, όπως:

-ενδύματα, υπνόσακοι, κλινοσκεπάσματα, πετσέτες, είδη για τα μαλλιά, περούκες, καπέλα, τραπεζομάντιλα και άλλα είδη υγιεινής,

-υποδήματα, πορτοφόλια που φοριούνται στο λαιμό, γάντια, λουράκια ρολογιών χειρός, τσάντες, πορτοφόλια, χαρτοφύλακες, καλύμματα καθισμάτων,

-υφασμάτινα ή δερμάτινα παιχνίδια και παιχνίδια τα οποία περιλαμβάνουν υφασμάτινα ή δερμάτινα ενδύματα,

-χαλιά (εκτός από τα χειροποίητα ανατολίτικα χαλιά).

2. Επιπλέον, απαγορεύεται η εμπορία των κλωστοϋφαντουργικών και δερμάτινων προϊόντων που αναφέρονται στο σημείο 1, εφόσον δεν συμμορφώνονται προς τις απαιτήσεις που καθορίζονται στο εν λόγω σημείο.

Το ακόλουθο προστίθεται στο προσάρτημα του παραρτήματος 1 της οδηγίας 76/769/ΕΟΚ:

Σημείο 43 Αζωχρωστικές

A. Κατάλογος αρωματικών αμινών

>ΘΕΣΗ ΠIΝΑΚΑ>

B. Αναλυτικές μέθοδοι

Ανάλυση // Μέθοδος

1. Ανίχνευση της χρήσης απαγορευμένων αζωχρωμάτων στην κατασκευή και κατεργασία βαμμένων υφαντουργικών ειδών, ιδίως από κυτταρικές και πρωτεϊνικές ίνες (βαμβάκι, βισκόζη, μαλλί, μετάξι). // 1. Η παρουσία των αμινών που αναφέρονται ανωτέρω στο τμήμα Α εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstδnden - Nachweis der Verwendung bestimmter Azofarbstoffe aus textilen Bedarfsgegenstδnden» που έχει δημοσιευθεί στην «Amtliche Sammlung von Untersuchungsverfahren nach 35 des Lebensmittel- und Bedarfsgegenstδndegesetzes, Gliederungsnummer B 82.02-2, Januar 19981».

2. Ανίχνευση της χρήσης απαγορευμένων αζωχρωμάτων στην κατασκευή και κατεργασία ειδών από βαμμένες πολυεστερικές ίνες. // 2. Η παρουσία των αμινών που αναφέρονται στο τμήμα Α ανωτέρω εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstδnden - Nachweis der Verwendung bestimmter Azofarbstoffe aus Polyesterfasern Bedarfsgegenstδnden» που έχει δημοσιευθεί στην «Amtliche Sammlung von Untersuchungsverfahren nach 35 des Lebensmittel- und Bedarfsgegenstδndegesetzes, Gliederungsnummer B 82.02-4, Januar 19981».

3. Ανίχνευση της χρήσης απαγορευμένων αζωχρωμάτων στην κατασκευή και κατεργασία βαμμένων δερμάτινων ειδών. // 3. Η παρουσία των αμινών που αναφέρονται στο τμήμα Α ανωτέρω εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstδnden - Nachweis bestimmter Azofarbstoffe in Leder» που έχει δημοσιευθεί στην «Amtliche Sammlung von Untersuchungsverfahren nach 35 des Lebensmittel- und Bedarfsgegenstδndegesetzes, Gliederungsnummer B 82.02-3, Mδrz 19971».

1 Κυκλοφορούν από τις εκδόσεις Beuth-Verlag GmbH, Βερολίνο και Κολωνία.